การรถไฟฟ้าขนส่งมวลชนแห่งประเทศไทย ชี้แจงค่าโดยสาร 70 บาท เป็นอัตราเดิมที่เก็บมานานแล้วตั้งแต่ปี 2559 ย้ำคุ้มค่า เนื่องจากระยะทางเกิน 40 กิโลเมตร
การรถไฟฟ้าขนส่งมวลชนแห่งประเทศไทย ชี้แจงค่าโดยสาร 70 บาท เป็นอัตราเดิมที่เก็บมานานแล้วตั้งแต่ปี 2559 ย้ำคุ้มค่า เนื่องจากระยะทางเกิน 40 กิโลเมตร

นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย หรือ รฟม. ชี้แจงถึงกรณีมีแถลงการณ์คัดค้านการเก็บค่ารถไฟฟ้าระหว่างสายสีม่วงและสายสีน้ำเงินสูงสุด 70 บาท โดย รฟม. ให้เหตุผลว่าราคาสูงสุด 70 บาท คุ้มค่าแล้ว เนื่องจากระยะทางเดินทางรวมกว่า 40 กิโลเมตร จึงจำเป็นจะต้องเก็บค่าโดยสารตามระยะทาง ซึ่งเป็นอัตราเดิมที่เก็บมาตั้งแต่ปี 2559 ส่วนการปรับขึ้นค่าโดยสารตามมติคณะรัฐมนตรีเมื่อวันที่ 23 พฤศจิกายนที่ผ่านมานั้นเป็นการปรับขึ้นในสถานีที่ 5 , 8 และ 11 สถานีละ 1 บาท แต่ไม่ได้ปรับขึ้นราคาโดยสารสูงสุด

ส่วนประเด็นเรื่องทางเท้า รฟม. มีการก่อสร้างทางขึ้นลงรถไฟฟ้าสายสีเขียวในบางสถานีจนทำให้ทางเท้าเหลือพื้นที่สำหรับประชาชนสัญจรแคบเกินไปนั้น รฟม. ได้ส่งเจ้าหน้าที่ลงพื้นที่เพื่อตรวจสอบแล้วพบว่าทางเท้าที่เหลืออยู่ยังมีไม่ต่ำกว่า 1.50 เมตรตามที่กฎหมายกำหนด รวมทั้งยังให้เจ้าหน้าที่ท้องถิ่นไปกวดขันไม่ให้พ่อค้าแม่ค้าวางแผงขายรุกล้ำมาในพื้นที่